Nóg ŉ treinstasie brandCrossmoor-stasie (Foto verskaf deur Untu) Die United National Transport Union (Untu) het die aanval op die Crossmoor-stasie in KwaZulu-Natal veroordeel en doen ŉ beroep op pres. Cyril Ramaphosa om na die vakbond se herhaaldelike pleidooie te luister om die Suid-Afrikaanse Nasionale Weermag te ontplooi om die oorblywende spoorweg-infrastruktuur te beskerm. ŉ Brand is Maandagoggend tussen 03:00 en 04:00 by die Crossmoor-stasie gestig, net ure voor die leierskap van Untu vir die eerste keer met Zolani Matthews, nuut aangestelde uitvoerende hoof van die Passasierspooragentskap van Suid-Afrika (Prasa) vergader het. Matthews het Prasa as een van die strategiese nasionale bates van die land beskryf en Untu versoek om die staatsbeheerde onderneming te help en te ondersteun in sy pogings om die diens te herstel. Volgens Matthews is sekuriteit Prasa se topprioriteit. Steve Harris, algemene sekretaris van Untu, het gesê Prasa is ongelukkig die jongste teiken in die voortgesette geweld in die Crossmoor-gemeenskap wat al meer as ŉ maand lank voortduur. Die jongste aanval kom ŉ maand ná Fikile Mbalula, die minister van vervoer, aangekondig het dat Prasa sowat 9 080 gemeenskapsgebaseerde vrywilligers aangestel het in die People’s Responsibility to Protect (PR2P)-projek wat landswyd saam met 1 500 polisiereserviste en 80 militêre veterane sal werk. “Prasa het alles in sy vermoë gedoen, maar hy sal nooit die oorlog alleen kan wen nie,” het Harris gesê. “Alle belanghebbendes in die regering, insluitend die SANW en die SAPD moet ook sy kant bring. Die spoorwegeenheid van die polisie met meer as 3 200 polisiebeamptes het die mannekrag, maar nie die hulpbronne om te help nie.” Prasa het sy beskermingsdienste opgeskerp, maar hulle werk steeds onbewapen en kan hulself dus nie teen swaar gewapende georganiseerde misdaadsindikate beskerm nie, aldus Harris. Untu doen ŉ beroep op enigiemand met inligting oor spoorwegverwante misdaad om dit by owerhede aan te meld.